agn
        
         (botanikk)
Store norske leksikon,Biologi,Vitenskapsgrener i biologien,Botanikk,Planteanatomi,Plantenes form,Frukt - planteanatomi
Agn er små hinneaktige eller skjellformede blad i småaksene hos gress og i kurvene hos en del kurvplanter. Agn er høyblad, det vil si blader som er en del av blomsterstanden til en plante og som sitter øverst på et skudd.
I kurvplantefamilien I kurvplantefamilien sitter agnene mellom blomstene i blomsterleiet. De ulike gruppene i familien kjennetegnes noen ganger av tilstedeværelse eller fravær av agner i kurvene. Tribus Heliantheae med blant annet solsikkeslekta har oftest agner. Tribus Asterae med blant annet gullrisslekta og astersslekta mangler agner, mens tribus Inulae oftest mangler agner. I gressfamilien I gressfamilien har alle artene agner. Blomstene sitter en eller flere sammen i samlinger kalt småaks, og disse samlingene har tre forskjellige typer agner. Nederst i hvert småaks sitter to agner kalt nedre og øvre ytteragn (gluma). Hver blomst i småakset har i tillegg et agn kalt inneragn (lemma) utenfor et forblad (palea), og inneragnet sitter dermed utenfor selve blomsten. Les mer i Store norske leksikon høyblad forblad gressfamilien småaks